इनें दिनें दियां गै दो गल्लां होर बी मिगी याद न। ब्याह होने करी जड़ा इक बरा खराब होआ हा, मेरे मास्टर जी ने उसी बचाने आस्तै मेरी खासी मदद कीती। मैहनती बिघार्थियें गी उनें दिनें, इस चाली दी कमी गी पूरा करने दा मौका थोई जंदा हा। इस करी में छे म्हीने त्रिए दरजे च रेआ ते फी परीक्षा देइयै गर्मियें दिएं छुट्टिएं थमां पहले होने आले(इ) मत्यानै दे बाद, चौथे दरजे च चाढ़ी दित्ता गेआ। इस जमाती च कई मजमून अंग्रेजी च पढ़ाए जंदे हे। मेरी समझा च किज बी नई हा औंदा। जमैटरी दी पढ़ाई बी इस्सै दरजै थमां शुरु होंदी ऐ। ओदे च ते में पहले गै कमजोर हा। हुन अग्रेंजी च पढ़ाए जाने करी मेरी समझा च किज बी नईं हा औंदा। रेखा गणत पढ़ाने आले मास्टर जी उयां बड़े चगे हे, पर कसूर ते मेरी समझा दा हा। में कई बारी नामेद होई जंदा हा। कई बारी सोचदा, में इक बरे च दो(इ) मत्यान देने दी ए गल्ती कीती ऐ। पर फी मिगी उस अध्यापकै दा ख्याल औंदा जिस ने मिहनत कराइयै मिगी इस चाली दो(इ) मत्यान दोआए हे। मनै च इस चाली झूरदा बी जदा हा ते कन्ने गै अपनी कमी दूर करने आस्तै जतन बी करै करदा हा। एदा नतीजा ए होआ जे तेरहवें सबकै तगर पुजदे-पुजदे मिगी सेई होन लगा जे रेखा-गणत कोई मुश्कल चीज नईं ऐ। भेत समझा आई गेआ। गल्ल बड़ी सिद्दी सेई होन लगी।